PMIndiaData/PMIndiaSum huggingface dataset:
پارلیمنٹ کے موجودہ اجلاس کو نئی دہائی میں ملک کے روشن مستقبل کی مضبوط بنیاد رکھنی چاہیے:وزیراعظم

وزیراعظم جناب نریندرمودی نے ارکان پارلیمنٹ سے کہا کہ وہ نئی دہائی میں ملک کے روشن مستقبل کے لیے مضبوط بنیاد رکھنے کے سلسلہ میں کام کریں۔ آج پارلیمنٹ کے بجٹ اجلاس کے آغاز سے قبل میڈیا سے اپنے روایتی بیان میں وزیراعظم نے ملک کے معاشی امور اور موجودہ عالمی معاشی منظرنامے میں ہندوستان کو زیادہ سے زیادہ فائدہ اٹھانے کے طریقوں پر وسیع تبادلہ خیال کرنے کو کہا۔ ہمیں اس اجلاس میں زیادہ تر معاشی امور پر توجہ دینی چاہیے اور ہمیں یہ دیکھنے کی کوشش کرنی چاہیے کہ ہندوستان موجودہ عالمی معاشی منظرنامے سے کس طرح زیادہ سے زیادہ فائدہ اٹھاسکتا ہے اور وہ اس ملک کی معیشت کو کس طرح آگے لے جاسکتا ہے۔ پارلیمنٹ کے دونوں ایوانوں میں معیاری مباحثوں پر زور دیتے ہوئے وزیراعظم نے کہا کہ اسے لوگوں کو بااختیار بنانے پر بھی توجہ دینی چاہیے۔ انہوں نے کہا کہ ہماری حکومت تمام غیرمراعات یافتہ طبقوں اور خواتین کو بااختیار بنانے کے لیے کوشاں ہے۔ ہم اس دہائی میں بھی اس سمت میں کام کرتے رہیں گے۔ میری خواہش ہے کہ دونوں ایوانوں میں معاشی امور اور لوگوں کو بااختیار بنانے پر زبردست مباحثے ہوں۔ مجھے یقین ہے کہ یہ مباحثے ہم سب کو روشن اور مالامال کریں گے۔ ۔۔۔۔۔۔۔۔۔۔۔ م ن ۔ن ا۔ ت ع۔
سناتن مندر کلچرل سینٹر، اونٹاریو، کینیڈا سے وزیر اعظم کا خطاب

وزیر اعظم جناب نریندر مودی نے سناتن مندر کلچرل سینٹر (ایس ایم سی سی)، مارخم، اونٹاریو، کینیڈا میں سردار پٹیل کے مجسمے کے افتتاح کے موقع پر ایک ویڈیو پیغام کے ذریعے خطاب کیا۔ آغاز میں وزیر اعظم نے آزادی کا امرت مہوتسو اور یوم گجرات پر اپنی مبارکباد پیش کی۔ انہوں نے کہا کہ کینیڈا کے اپنے دوروں کے دوران سناتن مندر کلچرل سینٹر کے مثبت اثرات کو انہوں نے محسوس کیا ہے۔ انہوں نے خاص طور پر اپنے 2015 کے دورے کے دوران بھارت نژاد لوگوں کے پیار اور محبت کو یاد کیا۔ وزیراعظم نے کہا کہ ‘‘سناتن مندر میں سردار پٹیل کا یہ مجسمہ نہ صرف ہماری ثقافتی اقدار کو مضبوط کرے گا بلکہ دونوں ممالک کے درمیان تعلقات کی علامت بھی بنے گا۔’’ بھارت نژاد لوگوں میں ہندوستانی اخلاقیات اور اقدار کی گہرائی پر روشنی ڈالتے ہوئے وزیر اعظم نے کہا کہ ہندوستانی دنیا میں کہیں بھی نسلوں تک رہ سکتے ہیں لیکن ہندوستان کے تئیں ان کی ہندوستانیت اور وفاداری میں کبھی کمی نہیں آتی ہے۔ وزیر اعظم نے کہا کہ ہندوستانی اپنی سکونت والے ملکوں کے لیے پوری لگن اور دیانتداری کے ساتھ کام کرتے ہیں اور اپنی جمہوری اقدار اور فرض کے احساس کو اپنے ساتھ رکھتے ہیں۔ اس کی وجہ یہ ہے کہ ‘‘بھارت نہ صرف ایک قوم ہے بلکہ ایک نظریہ اور ایک ثقافت بھی ہے۔ بھارت اس اعلیٰ سطح کی سوچ کا حامل ملک ہے- جو ‘واسودھیو کٹم بکم’ کی بات کرتا ہے۔ بھارت دوسروں کے نقصان کی قیمت پر اپنی ترقی کا خواب نہیں دیکھتا ہے۔ وزیر اعظم نے کہا کہ کینیڈا یا کسی دوسرے ملک میں سناتن مندر اس ملک کی اقدار کو بھی فروغ دیتا ہے۔ جب آزادی کا امرت مہوتسو کینیڈا میں منایا جاتا ہے، تو یہ مشترکہ جمہوری اقدار کا جشن بھی ہے۔ انہوں نے مزید کہا ‘‘مجھے یقین ہے کہ بھارت کی آزادی کے امرت مہوتسو کا یہ جشن کینیڈا کے لوگوں کو بھارت کو مزید قریب سے سمجھنے کا موقع فراہم کرے گا۔’’ وہاں پر سردار پٹیل کے مجسمے اور مقام کو نئے بھارت کی وسیع تصویر بتاتے ہوئے وزیر اعظم نے کہا کہ ہمارے مجاہدین آزادی نے ایک ایسے بھارت کا خواب دیکھا تھا جو جدید اور ترقی پسند ہو، نیز اس کی سوچ اور فلسفہ اس کی جڑوں سے گہرائی کے ساتھ جڑا ہوا ہو۔ وزیراعظم نے کہا کہ اسی لیے نئے آزاد بھارت میں سردار پٹیل نے سومناتھ مندر کی بازیابی اور تعمیر نو ہزاروں سالوں کی وراثت کی یاد دلانے کے لیے کی۔ وزیراعظم نے کہا کہ ‘‘آج آزادی کا امرت مہوتسو کے دوران ہم خود کو سردار پٹیل کے خواب کا نیا بھارت بنانے کے عہد کے لیے خود کو دوبارہ وقف کر رہے ہیں اور ‘اسٹیچو آف یونٹی’ (مجسمہ اتحاد) اس سلسلے میں ایک اہم تحریک ہے۔’’ سناتن مندر کلچرل سینٹر میں ‘اسٹیچو آف یونٹی’ کی نقل کا مطلب ہے کہ بھارت کے امرت کے عہد اور وعدے بھارت کی حدود تک محدود نہیں ہیں۔ انہوں نے کہا کہ یہ عہد عالمی سطح پر پھیل رہا ہے جو دنیا کو جوڑ رہا ہے۔ وزیر اعظم نے امرت کے عہد کے عالمی جہت کو دہرایا اور کہا کہ جب ہم آتم نربھر بھارت کی بات کرتے ہیں تو ہم دنیا کی ترقی کے نئے امکانات کھولنے کی بات کرتے ہیں۔ اسی طرح یوگا کی تشہیر و ترویج میں ہر ایک کا بیماری سے پاک ہونے کا احساس فطری ہے۔ پائیدار ترقی اور آب و ہوا کی تبدیلی جیسے مسائل میں بھارت پوری انسانیت کی نمائندگی کر رہا ہے۔ ‘‘ہماری محنت صرف ہمارے لیے نہیں ہے۔ پوری انسانیت کی فلاح و بہبود بھارت کی ترقی سے جڑی ہوئی ہے’’، وزیر اعظم نے اس بات پر زور دیا اور اس پیغام کو آگے لے جانے میں بھارتی تارکین وطن کے بڑھے ہوئے کردار پر زور دیتے ہوئے اپنی بات کا اختتام کیا۔
وزیراعظم نے صحت کی عالمی تنظیم کے ڈائریکٹرجنرل ڈاکٹرٹیڈروس  غیبریسز سے ملاقات کی

وزیراعظم جناب نریندرمودی نے صحت کی عالمی (ڈبلیو ایچ او) کے ڈائرکٹر جنرل ڈاکٹرٹیڈروس غیبریسز سے آج جام نگرمیں ملاقات کی ۔ اس سے پہلے دونوں ممتاز شخصیات نے روایتی طریقہ علاج سے متعلق صحت کی عالمی تنظیم کے عالمی مرکز کے افتتاح کے موقع پرملاقات کی تھی ۔ وزیراعظم نے ٹویٹ کیا: ‘‘ڈاکٹرٹیڈروس سے ملاقات کرکے اورصحت کے شعبے کو مزید مستحکم بنانے کے بارے میں تبادلہ خیال کرکے ہمیشہ مسرت ہوتی ہے ۔ وہ اپنی زندگی پربھارت کے اساتذہ کے اثرات کو ہمیشہ دل سے لگائے رکھتے ہیں اورآج انھوں نے گجراتی زبان میں اپنی مہارت کے لئے بھی کافی تعریفیں بٹوریں ۔ @ WHO ’’
وزیر اعظم اور ناروے کے وزیر اعظم عزت مآب جناب جوناس گہر سٹور کے درمیان ٹیلی فون پر بات چیت

وزیر اعظم جناب نریندر مودی نے آج ناروے کے وزیر اعظم عزت مآب جناب جوناس گہر سٹور کے ساتھ ٹیلی فون پر بات چیت کی۔ دونوں رہنماؤں نے ترقی پذیر ممالک میں قابل تجدید توانائی کے منصوبوں کے لیے موسمیاتی مالیات کو متحرک کرنے کے اقدامات سمیت باہمی دلچسپی کے دو طرفہ اور بین الاقوامی امور پر تبادلہ خیال کیا۔ وزیر اعظم جناب مودی نے ترقی پذیر دنیا کے لیے مساوی، بروقت اور مناسب موسمیاتی مالیات کو یقینی بنانے کی اہمیت پر زور دیا، اور اس مقصد کے لیے عزت مآب اسٹور کے عزم کی ستائش کی۔ دونوں رہنماؤں نے بلیو اکانومی پر ٹاسک فورس کے تحت جاری دو طرفہ تعاون کے مختلف اقدامات کا جائزہ لیا۔ انہوں نے گرین ہائیڈروجن، جہاز رانی، سائنس اور ٹیکنالوجی اور تعلیم جیسے شعبوں میں ہند-ناروے کے بڑھتے ہوئے تعاون و اشتراک پر بھی اطمینان کا اظہار کیا۔
وزیر اعظم نے سواہید دیوس کے موقع پر آسام تحریک کے شہیدوں کو خراج عقیدت پیش کیا

نئی دہلی، 10 /دسمبر 2020 ۔ وزیر اعظم جناب نریندر مودی نے سواہید دیوس پر آسام تحریک کے شہیدوں کو خراج عقیدت پیش کیا۔ ایک ٹوئیٹ میں وزیر اعظم مودی نے کہا:: ’’سواہید دیوس پر ہم آسام تحریک کے عظیم شہیدوں کو خراج عقیدت پیش کرتے ہیں۔ آسام کی ترقی اور ریاست کے لوگوں کو بااختیار بنانے کے تئیں ان کا جوش و جذبہ ہم سب کو تحریک دیتا رہے گا۔‘‘
وزیراعظم  نے لوئز انیشیو ولولا داسلوا  کو برازیل  کے صدر کاعہدہ سنبھالنے پرمبارکباد پیش کی

وزیراعظم جناب نریندرمودی نے لوئزانیشیوولولا دا سلوا کو برازیل کے صدر کاعہدہ سنبھالنے پر مبارکباد پیش کی ہے ۔ وزیراعظم نے ٹوئیٹ کیا: ‘‘لوئز انیشیو ولولٔا دا سلوا کو برازیل کے صدر کا عہدہ سنبھالنے پرمبارکباد ۔ میں صدرکے طورپران کی تیسری کامیاب مدت کا خواہش مند ہوں اور بھارت –برازیل اسٹراٹیجک ساجھیداری کو مستحکم بنانے کی غرض سے ان کے ساتھ مل کرکام کرنے کا منتظرہوں ۔
وزیراعظم نے ہندوستان کے کسانوں کی تعریف کی

اپنے من کی بات پروگرام میں خطاب کرتے ہوئے ،وزیراعظم جناب نریندر مودی نے کہا کہ کووڈ کے بحران کے دوران ،ملک کے کسانوں نے زبردست صبروتحمل کا مظاہرہ کیا ہے۔ وزیراعظم نے کہا کہ اگر زراعت کا شعبہ مضبوط ہوگا تو خودکفیل ہندوستان کی بنیاد بھی مضبوط ہوگی ۔ انہوں نے کہا کہ ماضی قریب میں ، یہ شعبہ بہت سی پابندیوں سے آزاد ہوا ہے اور اس نے بہت سے وہموں سے آزاد ہونے کی کوشش کی ہے۔ انہوں نے ہریانہ کے ایک کسان ،جناب کنور چوہان کی مثال پیش کی، جنہوں نے منڈی کے باہر اپنے پھل اور سبزیوں کو فروخت کرنے میں بہت سی پریشانیوں کا سامنا کیا ،لیکن 2014 میں اے پی ایم سی قانون سے پھل اور سبزیوں کا اخراج کردیا گیا ،جس سے انہیں بہت زیادہ فائدہ ہوا۔ انہوں نے کسانوں کی پیداوار کی ایک تنظیم کا آغاز کیا اور ان کے گاؤں کے کسان میٹھے بھٹے اور چھوٹے بھٹے اگانے لگے اور دہلی کی آزاد پور منڈی ،بڑی ریٹیل چینوں اور فائو اسٹار ہوٹلوں میں براہ راست سپلائی کرنے لگے۔ جس سے ان کی آمدنی میں معقول اضافہ ہوا۔ وزیراعظم نے اس بات کی نشاندہی کی کہ ان کسانوں کے پاس جہاں چاہیں اور جسے چاہیں اپنی سبزیاں اور پھل فروخت کرنے کی طاقت ہے،جو ان کی ترقی کی بنیاد ہے اور اب اپنی پیداوار کی متعدد قسموں کےلئے وہی طاقت پورے ملک کے کسانوں کو بھی دی گئی ہے۔ وزیر اعظم نے مہاراشٹر میں ایک کسان کاشت کار کی تنظیم – سری سوامی سمرتھ فارم پروڈیوسر کمپنی لمیٹڈ کی مثال دے کر ،اے پی ایم سی کے دائرے سے پھلوں اور سبزیوں کے اخراج کی وجہ سے کاشتکاروں کو حاصل ہونے والے فوائد کا بھی حوالہ دیا ۔ انہوں نے بتایا کہ پنے اور ممبئی کے کاشتکار ہفتہ وار بازار خود چلا رہے ہیں اور بغیر کسی وسیلے کے براہ راست فروخت کر رہے ہیں۔انہوں نے تمل ناڈو کی کاشت کاروں کے مجموعے والی کیلوں کی ایک کسان پیداوار کمپنی کے بارے میں بھی بات کی ، جس نے لاک ڈاؤن کے دوران قریبی دیہات سے سیکڑوں میٹرک ٹن سبزیاں ، پھل اور کیلے خریدے اور چنئی کو سبزیوں کی کومبو کٹ فراہم کی۔ انہوں نے لکھنؤ کے ’ارادہ فارمر پروڈیوسر گروپ‘ کا ذکر کیا، جس نے لاک ڈاؤن کے دوران کاشتکاروں کے کھیتوں سے پھل اور سبزیاں براہ راست حاصل کیں ، اور لکھنؤ کی منڈیوں میں بغیر کسی وسیلے کے آزاد فروخت کیں۔ وزیراعظم نے کہا کہ نئی تکنیکوں پر عمل اور جدت طرازی کے ذریعہ زراعت مزید ترقی کرے گی۔ انہوں نے گجرات کے ایک کسان اسماعیل بھائی حوالہ دیا ،جنہوں نے اپنے اہل خانہ کی حوصلہ شکنی کے باوجود کھیتی باڑی کی۔ انہوں نے ڈرپ ایریگیشن ٹکنالوجی کا استعمال کرتے ہوئے آلو کی کاشت کی۔ اعلی معیار والے آلو اب ان کی پہچان ہیں ، جسے وہ براہ راست بڑی کمپنیوں کو بغیر کسی مڈل مین کے فروخت کرتے ہیں اور بھاری منافع کماتے ہیں ۔ وزیر اعظم نے منی پور سے آنے والی محترمہ بیجے شانتی کی کہانی بھی شیئر کی، جس نے کمل کے پھول کے تنے سے دھاگے تیار کرنے کا آغاز کیا ، اور بتایا کہ ان کی کاوشوں اور ایجادات نے کمل کی کھیتی باڑی اور ٹیکسٹائل کے شعبوں میں نئی راہیں کھولی ہیں۔
جناب کیشو بھائی پٹیل کے انتقال پر وزیراعظم کے پیغام کا متن

نئی دہلی، 29 اکتوبر 2020، آج ملک کا، گجرات کی سرزمین کا ایک عظیم سپوت ہم سبھی سے بہت دور چلا گیا ہے۔ ہم سبھی کے پیارے، محترم کیشو بھائی پٹیل جی کے انتقال سے میں دکھی اور غمزدہ ہوں، کیشو بھائی کا جانا میرے لیے کسی مشفق سرپرست کے جانے کی طرح ہے۔ ان کا انتقال میرے لئے ایسا نقصان ہے جس کی کبھی پوری طرح تلافی نہیں ہوپائے گی۔ تقریباً 6 دہائیوں پر مشتمل عوامی اور مسلسل ایک ہی مقصد ۔ قوم پرستی، قوم کا مفاد۔ کیشو بھائی ایک عظیم شخصیت کے مالک تھے۔ ایک طرف سلوک میں نرم روی اور دوسری جانب فیصلے لینے کے لئے مضبوط قوت ارادی ان کی بہت بڑی خوبی تھی۔ انہوں نے اپنی زندگی کا ہر لمحہ معاشرے کےلئے، معاشرے کے ہر طبقے کی خدمت کے لئے وقف کردیا تھا۔ ان کا ہر کام گجرات کے فروغ کے لئے رہا۔ ان کا ہر فیصلہ ہر ایک گجراتی کو بااختیار بنانے کےلئے رہا۔ ایک بہت ہی معمولی کسان خاندان سے اٹھ کرنکلنے والے ہمارے کیشو بھائی، کسان کے، غریب کے دکھوں کو سمجھتے تھے، ان کی تکلیفوں کو سمجھتے تھے۔ کسانوں کی فلاح ، ان کےلئے سب سے اہم تھی۔ رکن اسمبلی رہتے ہوئے ، رکن پارلیمنٹ رہتے ہوئے، وزیر یا پھر وزیراعلی رہتے ہوئے کیشو بھائی نے اپنی اسکیموں میں، اپنے فیصلوں میں کسانوں کے مفاد کو اولین ترجیح دی۔ گاؤں ، غریب، کسان کی زندگی کو آسان بنانے کے لئے انہوں نے جو کام کیا ہے، قوم پرستی اور عوام سے محبت کے جن اصولوں کو لیکر وہ زندگی بھر چلے، وہ پیڑھیوں کو تحریک دیتی رہیں گے۔ کیشو بھائی گجرات کے رنگ رنگ اور رگ رگ سے واقف تھے۔ انہوں نے جن سنگھ اور بی جے پی کو گجرات کے ہر علاقے میں پہنچایا، ہر علاقے میں مضبوط کیا۔ مجھے یاد ہے،ایمرجنسی کے دنوں میں کس طرح کشو بھائی نے جمہوریت کی حفاظت کےلئے جد و دجہد کی، پوری طاقت لگادی۔ کیشو بھائی نے مجھ جیسے بہت سے معمولی کارکنوں کو بہت کچھ سکھایا، ہمیشہ رہنمائی کی۔ وزیراعظم بننے کے بعد بھی میں مسلسل ان کے رابطے میں رہا۔ گجرات جانے پر مجھے جب بھی موقع ملا، میں ان کا آشیرواد لینے بھی گیا۔ ابھی کچھ ہفتے پہلے ہی سومناتھ ٹرسٹ کی ورچوول میٹنگ کے دوران میری ان کے ساتھ بہت دیر تک بات چیت ہوئی تھی اور وہ بہت خوش نظر آرہے تھے۔ کورونا کے اس دور میں میری فون پر بھی ان سے کئی بار بات چیت ہوئی تھی۔ میں ان کی صحت کے بارے میں پوچھتا رہتا تھا۔ تقریباً 45 سال کا قریبی تعارف تنظیم ہو، جد و جہد ہو، انتظام کا موضوع ہو، آج ایک ساتھ بہت سے واقعات مجھے یاد آرہے ہیں۔ آج بی جے پی کا ہر ایک کارکن میری طرح بہت غمزدہ ہے۔ میں کیشو بھائی کے خاندان کے غم میں شریک ہوں، ان کے خیر خواہوں کے غم میں شریک ہوں،دکھ کی اس گھڑی میں ان کے خاندان کے ساتھ مسلسل رابطے میں ہوں۔ میں ایشور سے پراتھنا کرتا ہوں کہ کیشو بھائی کو اپنے چرنوں میں جگہ دے، ان کی روح کو سکون عطا کرے۔ اوم شانتی!!! ۔۔۔۔۔۔۔۔۔۔۔ م ن۔ ا گ۔ن ا۔
امبیڈکر جینتی پر وزیراعظم نے چھتیس گڑھ کے بیجاپور میں آیوشمان بھارت کی ابتدا کے موقعے پر صحت مرکز کا افتتاح کیا

نئی دہلی۔ 14 اپریل 2018 ؛ امبیڈکر جینتی کے موقعے پر وزیراعظم نریندر مودی نے آج آیوشمان بھارت جو کہ مرکزی حکومت کا ایک اہم پروگرام ہے ، کی ابتدا کے موقعے پر صحت مرکز کا افتتاح کیا۔ مذکورہ مرکز کا افتتاح چھتیس گڑھ کے بیجاپور ضلع میں جنگلا ترقیاتی مرکز میں کیا گیا۔ ایک گھنٹے سے زیادہ وقت کے میں وزیراعظم نریندر مودی نے بڑی تعداد میں لوگوں کے ساتھ تبادلۂ خیال کیا اور ترقیاتی مرکز میں متعدد ترقیاتی اقدامات کے بارے میں بتایا ۔ صحت مرکز کے افتتاح کے موقعے پر انہوں نے آشا ورکروں سے بات چیت کی۔ انہوں نے ایک ماڈل آگن واڑی مرکز کا بھی دورہ کیا اور آنگن واڑی ورکروں اور پوشن ابھیان سے مستفید ہونے والے بچوں کے ساتھ تبادلۂ خیال کیا۔ انہوں نے ہاٹ بازار ہیلتھ کیوسک کا بھی دورہ کیا اور صحت کے سلسلے میں کام کرنے والے ورکروں سے بھی بات چیت کی۔ انہوں نے جانگلا میں ایک بینک شاخ کا بھی افتتاح کیا اور مدرا اسکیم کے تحت قرض کی منظوری تقسیم کی۔ انہوں نے دیہی بی پی او ملازمین کے ساتھ بھی تبادلۂ خیال کیا۔ اس کے بعد وزیراعظم عوامی میٹنگ کی جگہ پہنچے۔ انہوں نے ون دھن یوجنا کا افتتاح کیا جس کا مقصد قبائلی برادری کو بااختیار بنانا ہے۔ ویڈیو کانفرنسنگ کے ذریعے وزیراعظم نے بھانو پرتاپ پور – گڈم ریلوے لائن کو ملک کو وقف کیا۔ وزیراعظم نے بائیں بازو کے تشدد سے متاثرہ علاقوں میں 1988 کلومیٹر کے پی ایم جی ایس وائی سڑک کی تعمیر کے لیے ، بائیں بازو کے تشدد سے متاثرہ علاقوں میں دیگر سڑک منصوبہ، بیجاپور میں پانی سپلائی منصوبہ اور دو پلوں کی تعمیر کے لیے سنگ بنیاد رکھا۔ انہوں نے بیجاپور ہاسپیتل میں ڈائلیسس مرکز کا بھی افتتاح کیا۔ وہاں لوگوں سے خطاب کرتے ہوئے وزیراعظم نے اس علاقے کے شہدا کو خراج تحسین پیش کیا جنہوں نے برطانوی سامراج کے خلاف لڑائی لڑی تھی۔ انہوں نے اس علاقے میں نکسلی حملوں میں شہید ہونے والے سکیورٹی جوانوں کو خراج تحسین پیش کیا۔ وزیراعظم نے کہا کہ مرکز نے دو اہم ترقیاتی اقدامات کی شروعات کی ہے، شیاما پرساد مکھرجی دیہی شہری مشن اور پردھان منتری اندرا آواس یوجنا ۔ انہوں نے کہا کہ آج ریاست سے آیوشمان بھارت اور گرام سوراج ابھیان شروع کیا جا رہا ہے۔ انہوں نے کہا کہ گرام سوراج تحریک اس بات کو یقینی بنائے گی کہ گزشتہ چار برسوں کے دوران مرکز کی طرف سے شروع کی گئی ترقیاتی اسکیموں کا فائدہ سماج کے غریب اور محروم طبقے تک پہنچے۔ وزیر اعظم نے کہا کہ بابا صاحب امبیڈکر نے کروڑوں افراد کے دل و دماغ میں خواہشات پیدا کرنے میں اہم رول ادا کیا۔ اس تقریب کے بیجاپور میں منعقد کرنے کی اہمیت کو ظاہر کرتے ہوئے وزیراعظم نے کہا کہ بیجاپور ملک کے سو سے زیادہ خواہشمند ضلعوں میں سے ایک ہے جو ترقی کے سفر میں پیچھے چھوٹ گیا ہے۔ وزیراعظم نے چھتیس گڑھ کے وزیراعلیٰ رمن سنگھ کے صوبے میں گزشتہ 14 برس کے دوران کیے گئے ترقیاتی کاموں کی ستائش کی ۔ وزیراعظم نے زور دے کر کہا کہ مرکز کی طرف سے کئے گئے اقدام کمزور اور محروم طبقے کی بہبود کے تئیں اس کی عہدبستگی ظاہر کرتی ہے۔ انہوں نے اس بات پر بھی زور دیا کہ لوگوں کی شمولیت ہی حکومت کی طاقت ہے جو 2022 تک نئے بھارت کی تعمیر میں مدد بہم پہنچائے گی۔
وزیراعظم کو عوامی رہنماؤں کی جانب سے ٹیلی فون کالیں موصول ہوئیں

نئیدہلی۔23؍مئی۔وزیراعظم جناب نریندر مودی کو عام انتخابات 2019 میں کامیابی حاصل کرنے پر بنگلہ دیش کی وزیراعظم محترمہ شیخ حسینہ ، بھوٹان کے شاہ جناب جگمے کھیسر نامگیال وانگ چُک ، بھوٹان کے وزیراعظم ڈاکٹر لوٹے شیرنگ، نیپال کے وزیراعظم جناب کے پی شرما اولی، مالدیپ کے صدر جناب ابراہیم محمد صالح، سری لنکا کے وزیراعظم جناب رانیل وکرما سنگھے ، روس کے صدر جناب ولادیمیر پوتن، فرانس کے صدر جناب ایمینوئیل میکرون ، جاپان کے وزیراعظم جناب شنزو آبے، آسٹریلیا کے وزیراعظم جناب اسکاٹ موریسن، موریشش کے وزیراعظم جناب پروند جگن ناتھ، متحدہ عرب امارات کے شہزادہ ولی عہد جناب محمد بن زائد اور اسرائیل کے وزیراعظم جناب بنجامن نیتن یاہو سمیت دنیا بھر کے عالمی رہنماؤں سے مبارکبادی ٹیلی فون کالیں موصول ہوئی ہیں۔ عالمی رہنماؤں نے وزیراعظم کو گرم جوشانہ تہنیت پیش کرتے ہوئے خیال ظاہر کیا ہے کہ جس تاریخی رائے دہندگی کا اظہار کیا گیا ہے اس سے بھارت کے عوام کا وزیراعظم جناب نریندر مودی کی قیادت کے ئیں ان کے پائیدار یقین کا اظہار ہوتا ہے۔ مبارکباد اور نیک تمناؤں کے اظہار کے لیے اپنی جانب سے تشکر کا اظہار کرتے ہوئے وزیراعظم نے کہا ہے کہ عام انتخابات نے بھارت کی جمہوریت کی قوت کو مستحکم کیا ہے جو دنیا کی سب سے بڑی جمہوریت ہے۔ انہوں نے باہمی طور پر مفید تعلقات اور کثیر پہلوئی تعاون کو بالیدہ بنانے کیلئے عوامی رہنماؤں کے تعاون کا شکریہ ادا کیا ہے اور اپنی جانب سے اس خواہش کا اظہار کیا ہے کہ وہ اس سے بھی کہیں زیادہ مضبوط تعلقات کو پروان چڑھانے کیلئے مزید کوششیں کرنا جاری رکھیں گے۔ وزیراعظم نے متعدد دیگر رہنماؤں کے تئیں بھی اظہار تشکر کیا ہے جنہوں نے سوشل میڈیا اور دیگر ذرائع سے انہیں مبارکباد پیش کی ہے۔ ۔۔۔۔۔۔۔۔۔۔۔۔۔۔۔۔۔۔۔۔۔۔ م ن۔۔ع ن
وزیراعظم 9؍نومبر 2019 کو کرتارپور کوریڈور میں انٹیگریٹیڈ چیک پوسٹ کا افتتاح کریں گے

نئی دہلی،08؍نومبر، وزیراعظم جناب نریندر مودی 9؍نومبر2019 کو پنجاب کے گُرداس پور میں ڈیرابابانانک کے مقام پر کرتارپورکوریڈور کی مربوط چوکی آئی سی پی کا افتتاح کریں گے۔ اس سے پہلے وزیراعظم سلطانپور لودھی میں بیرصاحب گردوارے میں متھا ٹیکیں گے۔ بعد میں وزیراعظم ڈیرابابانانک میں ایک عوامی پروگرام میں شرکت کریں گے۔ آئی سی پی چیک پوسٹ سے بھارتی یاتری پاکستان میں گرودوارا کرتارپور صاحب کا دورہ کر سکیں گے۔ بھارت نےبین الاقوامی سرحد ڈیرا بابانانک کے زیروپوائنٹ پر کرتارپور صاحب کوریڈور کو چالو کرنے کی جزئیات پر 24؍اکتوبر 2019 کوپاکستان کے ساتھ ایک سمجھوتے پر دستخط کئے تھے۔ ہم آپ کو یاد دلادیں کہ مرکزی کابینہ نے جناب گرونانک دیو جی کا تاریخی 550واں یوم پیدائش پورے ملک اور دنیا بھر میں عظیم الشان طریقے سے منانے کے لئے 22؍نومبر 2018کو ایک قرارداد پاس کی تھی۔ مرکزی کابینہ نے ڈیرابابانانک سے بین الاقوامی سرحد تک کرتارپورصاحب کوریڈور کی تعمیر و ترقی کی منظوری بھی دی تھی تاکہ بھارت کے یاتری پورے سال بڑی آسانی کے ساتھ گرودوارہ دربار صاحب کرتارپور جا سکیں ۔ یاتریوں کی سہولت کے لئے انتظامات: امرتسر سے ڈیرابابانانک کو گرداس پور ہائی وے کو ملانے والی 4.2کلومیٹر کی4لائنوں والی شاہراہ 120کروڑ روپے کی لاگت سے تیار کی گئی ہے۔ جدیدسہولتوں سے آراستہ پسنجر ٹرمنل بلڈنگ 15ایکڑ زمین پربنی ہوئی ہے۔ پوری طرح ایئرکنڈیشنڈ یہ عمارت ایئرپورٹ سے قریب ہے اور روزانہ 5000یاتریوں کی سہولت کے لئے اس میں 50سے زیادہ امیگریشن کاؤنٹر بنائے گئے ہیں۔ اس عمارت میں ہر طرح کی ضروری عوامی سہولیات موجود ہیں۔مثلاً کیوسک، واش رومس، بچوں کی دیکھ بھال کا انتظام، فرسٹ ایڈ میڈیکل کی سہولتیں، پوجا کا کمرہ اور اسنیکس کے کاؤنٹر یہ سب اصل عمارت کے اندر ہیں۔ سکیورٹی کے زبردست انتظامات ہیں، جس کے تحت نگرانی کے لئے سی سی ٹی وی کیمرے لگائے گئے ہیں اور پبلک ایڈریس سسٹم قائم کیا گیا ہے۔ بین الاقوامی سرحد پر 300فٹ کا قومی جھنڈا بھی لگایا گیا ہے۔ پاکستان کے ساتھ 24؍اکتوبر کو جس سمجھوتے پر دستخط کئے گئے تھے، اس میں کرتارپورصاحب کوریڈور چالوکرنے کے باضابطہ انتظامات کی تفصیل طے کی گئی تھی۔ سمجھوتے کی خصوصیات: بھارتی نسل کے تمام عقائد کے ماننے والے افراد اس کوریڈورکا استعمال کر سکتے ہیں۔ سفرکا ویزا مفت ہوگا۔ مسافروں کو صرف جائز پاسپورٹ رکھناہوگا۔ بھارتی نسل کے لوگوں کو اپنے ملک کے پاسپورٹ کے ساتھ او سی آئی کارڈ رکھنے کی ضرورت ہوگی۔ یہ کوریڈور صبح سورج نکلنے سے لے کر شام کو سورج ڈوبنے تک کھلا رہے گا۔ صبح کے وقت سفر کرنے والوں کو اسی دن واپس آنا ہوگا۔ یہ کوریڈور پورے سال کام کرے گا۔سوائے ان دنوں کے جن کی اطلاع پیشگی دے دی جائے گی۔ مسافروں کواختیار ہوگا کہ وہ انفرادی طور پر جائیں یا گروپ کی شکل میں اور چاہیں ، تو پیدل بھی جا سکتے ہیں۔ بھارت سفر سے 10دن پہلے پاکستان کو مسافروں کی فہرست فراہم کرے گا۔ سفرکی تاریخ سے 4دن پہلے مسافروں کو ان کے سفر کے بارے میں تصدیق بھیج دی جائے گی۔ پاکستان نے بھارت کو یقین دلایا ہے کہ ’لنگراور پرساد ‘ کی تقسیم کا مناسب انتظام کیا جائے گا۔ اندراج کا طریقہ: مسافروں کے لئے ضروری ہے کہ وہ آن لائن رجسٹریشن کریں۔یہ رجسٹریشن پورٹل prakashp.mha.gov.inپر کرانا ہوگا اور اپنے سفرکا دن بتانا ہوگا۔ مسافروں کو سفر کی تاریخ سے تین چار دن پہلے ایس ایم ایس یا ای میل کے ذریعہ ان کے سفر کی تصدیق بھیج دی جائے گی۔ الیکٹرانک ٹریول اتھورائزیشن کا بھی استعمال کیا جائے گا۔مسافروں کے لئے ضروری ہے کہ جب وہ پسنجر ٹرمنل عمارت میں آئیں ، تو پاسپورٹ کے ساتھ الیکٹرانک ٹریول اتھورائزیشن بھی لائیں۔ ۔۔۔۔۔۔۔۔۔۔۔
وزیراعظم نے  اڈیشہ کے سابق وزیراعلیٰ ہیمانندا بسوال کے سانحہ ارتحال پر اظہار تعزیت کیا

نئی دلّی ،25 فروری، 2022/ وزیراعظم جناب نریندر مودی نے اڈیشہ کے سابق وزیراعلیٰ ہیمانندا بسوال کے انتقال پر گہرے رنج و ملال کا اظہار کیا ہے۔ اپنے ایک ٹوئیٹ میں وزیراعظم نے کہا: ’’اڈیشہ کے سابق وزیراعلیٰ آنجہانی ہیمانندا بسوال جی کے انتقال سے بے حدرنج و غم ہوا۔ وہ برسوں تک عوامی زندگی میں سرگرم عمل رہے اور لوگوں کے درمیان بڑے پیمانے پر کام کیا۔ غم کے ان لمحات میں ان کے اہل خانہ اور ان کے مداحوں کے ساتھ میری دلی تعزیت۔ اوم شانتی ‘‘
شنگھائی تعاون تنظیم (ایس سی او)سربراہ اجلاس کے شانہ بہ شانہ وزیر اعظم کی جمہوریہ ترکی کے صدر عزت مآب رجب طیب اردوغان سے ملاقات

1۔ وزیر اعظم جناب نریندر مودی نے 16 ستمبر 2022 کو، ازبکستان کے شہر سمرقند میں منعقدہ شنگھائی تعاون تنظیم سربراہ اجلاس کے شانہ بہ شانہ ، جمہوریہ ترکی کے صدر عزت مآب جناب رجب طیب اردوغان سے ملاقات کی۔ 2۔ دونوں قائدین نے بھارت – ترکی کے مابین تعلقات کا جائزہ لیا۔ حالیہ برسوں میں افزوں اقتصادی تعلقات خصوصاً باہمی تجارت کا ذکر کرتے ہوئے، انہوں نے اقتصادی اور کاروباری روابط میں مزید اضافہ کرنے کے لیے امکانات کو تسلیم کیا۔ 3۔ دونوں قائدین نے علاقائی اور عالمی ترقی کے موضوع پر بھی تبادلہ خیالات کیے۔ دونوں قائدین نے نہ صرف باہمی موضوعات ، بلکہ خطے کے مفاد کے لیے بھی باقاعدہ طور پر روابط قائم رکھنے پر اتفاق کیا۔ سمرقند 16 ستمبر 2022
بھارت اور سری لنکا کے درمیان ورچوول دوطرفہ کانفرنس

وزیر اعظم جناب نریندر مودی اور سری لنکا کے وزیر اعظم عزت مآب مہندا راج پکشے 26 ستمبر 2020ء کو ورچوول دوطرفہ کانفرنس کریں گے۔ ورچوول دوطرفہ کانفرنس دونوں لیڈران کو سری لنکا میں پارلیمانی انتخابات کے فوراً بعد اور دونوں ممالک کے درمیان وقت کی کسوٹی پر کھرا اترنے والے دوستانہ تعلقات کے تناظر میں دو طرفہ تعلقات کےوسیع فریم ورک کا جامع طریقے سے جائزہ لینے کا موقع فراہم کرے گی۔ سری لنکا کے وزیر اعظم مہندا راج پکشے کے ذریعے کئے گئے ٹوئٹ پر رد عمل ظاہر کرتے ہوئے وزیر اعظم نریندر مودی نے کہا کہ وہ ‘‘جامع طریقے سے دوطرفہ تعلقات کا مشترکہ طورپرجائزہ لینے ’’کے منتظر ہیں۔ انہوں نے کہا،‘‘ہمیں کووڈ کے بعد کے دور میں اپنے تعاون کو آگے بڑھانے کا راستہ تلاش کرنا چاہئے۔’’
وزیراعظم کا ‘ جے آئی ٹی او کنیکٹ 2022’ کے افتتاحی اجلاس سے خطاب

وزیر اعظم جناب نریندر مودی نے آج ویڈیو کانفرنسنگ کے ذریعے جین انٹرنیشنل ٹریڈ آرگنائزیشن کے ‘جیٹو کنیکٹ 2022’ کے افتتاحی اجلاس سے خطاب کیا۔ اجتماع سے خطاب کرتے ہوئے، وزیر اعظم نے آج کے پروگرام کے تھیم میں ‘سب کا پریاس’ کے جذبے کا ذکر کیا اور کہا کہ آج دنیا ترقی کے متعلق ہندوستان کے عزائم کو اپنے مقاصد کے حصول کا ذریعہ سمجھ رہی ہے۔ عالمی امن ہو، عالمی خوشحالی ہو، عالمی چیلنجوں سے متعلق حل ہوں یا عالمی سپلائی چین کی مضبوطی، ہر شعبے کے حوالے سےدنیا بڑے اعتماد کے ساتھ ہندوستان کی طرف دیکھ رہی ہے۔ انہوں نے مزید کہا کہ ‘‘ میں ابھی بہت سے یورپی ممالک کو 'امرت کال' کے لیے ہندوستان کے پختہ عزائم کے بارے میں مطلع کرنے کے بعد واپس آیا ہوں۔’’ وزیر اعظم نے کہا کہ مہارت کا جو بھی شعبہ ہو، غورو فکر کا میدان ہو اور لوگوں کے درمیان جس قسم کا بھی اختلاف رائے ہو، اس سب کے باوجود سب لوگ نئے ہندوستان کے عروج کے ذریعہ متحد ہیں۔ آج ہر کوئی محسوس کر رہا ہے کہ ہندوستان اب ‘امکان اور صلاحیت’ سے آگے بڑھ رہا ہے اور عالمی بہبود کا ایک بڑا مقصد انجام دے رہا ہے۔ صاف مقاصد، صاف نیت اور سازگار پالیسیوں کے اپنے پہلے کے دعوے کو دہراتے ہوئے، انہوں نے کہا کہ آج ملک ہنر مندی، تجارت اور ٹیکنالوجی کی ہر ممکن حوصلہ افزائی کر رہا ہے۔ انہوں نے کہا کہ آج ملک ہر روز درجنوں اسٹارٹ اپ رجسٹر کر رہا ہے، اور اس طرح ہر ہفتے ایک نیا یونی کورن وجود میں آرہا ہے۔ وزیر اعظم نے کہا کہ جب سے گورنمنٹ ای۔مارکیٹ پلیس یعنی جی ای ایم پورٹل وجود میں آیا ہے، تمام خریداری سب کے سامنے ایک پلیٹ فارم پر کی جاتی ہے۔ اب دور دراز کے دیہاتوں کے لوگ، چھوٹے دکاندار اور اپنی مدد آپ گروپس براہ راست حکومت کو اپنی مصنوعات فروخت کر سکتے ہیں۔ انہوں نے بتایا کہ آج 40 لاکھ سے زیادہ فروخت کنندگان جی ای ایم پورٹل میں شامل ہو چکے ہیں۔ انہوں نے ‘ کاغذ کے استعمال کے بغیر’ شفاف ٹیکس اسیسمنٹ، ایک ملک ایک ٹیکس، پیداوار سے منسلک ترغیبی اسکیموں کے بارے میں بھی بات کی۔ وزیراعظم نے کہا کہ مستقبل کے لیے ہمارا راستہ اور منزل واضح ہے۔ ‘‘آتم نربھر بھارت ہمارا راستہ بھی ہے اور ہمارا عزم بھی۔ کئی سالوں میں، ہم نے اس کے لیے ہر ضروری ماحول پیدا کرنے کے لیے مسلسل کام کیا ہے۔’’ وزیر اعظم نے اجتماع میں شریک لوگوں پر زور دیا کہ وہ ای اے آر ٹی ایچ کے لیے کام کریں۔ انہوں نے وضاحت کی کہ‘ای’ کا مطلب ماحولیات کی خوشحالی ہے۔ انہوں نے ان پر زور دیا کہ وہ اس معاملے پر بھی بات کریں کہ وہ اگلے سال 15 اگست تک ہر ضلع میں کم از کم 75 امرت سروور بنانے کی کوششوں کی حمایت کیسے کر سکتے ہیں۔‘اے’ کا مطلب ہے زراعت کو زیادہ منافع بخش بنانا اور قدرتی کاشتکاری،زرعی ٹیکنالوجی اور خوراک کی ڈبہ بندی کے شعبے میں زیادہ سے زیادہ سرمایہ کاری کرنا۔‘آر’ کا مطلب ہے ری سائیکلنگ اور مدوّر معیشت پر زور دینا، دوبارہ استعمال، تخفیف کرنے اور ری سائیکل کے لیے کام کرنا۔‘ٹی’ کا مطلب ہے ٹیکنالوجی کو زیادہ سے زیادہ لوگوں تک لے جانا۔ انہوں نے سامعین پر زور دیا کہ وہ اس بات پر غور کریں کہ وہ ڈرون ٹیکنالوجی جیسی دیگر جدید ٹیکنالوجی کو کس طرح مزید قابل رسائی بنا سکتے ہیں۔‘ایچ’ کا مطلب ہے – صحت کی دیکھ بھال، انہوں نے کہا کہ آج حکومت ملک کے ہر ضلع میں صحت کی دیکھ بھال، اور میڈیکل کالج جیسے انتظامات کے لیے بہت کام کر رہی ہے۔ انہوں نے موجود شرکاء سے کہا کہ وہ سوچیں کہ ان کی تنظیم اس کی حوصلہ افزائی کیسے کر سکتی ہے۔